Skipet la til kai på formiddagen den 27. februar. Fangene ble stuet i godsvogner og sendt til Berlin, der de ble tvunget til å skrive under på at de overdro formuene sine til den tyske stat. Dagen etter ble de sendt videre med tog til Auschwitz. Ved ankomst til Auschwitz ble alle menn under 18 og over ca. 45–50 år samt nesten alle kvinner skilt ut av gruppen, disse ble øyeblikkelig henrettet i gasskammeret. Sammen med sin far og sin bror var 13 år gamle Cissi blant de som umiddelbart ble sendt til gasskamrene og drept.